
საქართველოს ისტორიის სწავლის შედეგები 
საგნის - საქართველოს ისტორიის - საბაზო საფეხურის შედეგების მიღწევის/კომპეტენციების განვითარების საფუძველს ქმნის ცნებების - „ისტორიული წყარო“, „დრო  (ისტორიული პერიოდი)“, „სივრცე (ტერიტორია, გარემო)“, „საზოგადოება“, „ძალაუფლება“, „ისტორიული მოვლენა/პროცესი“ - ურთიერთდაკავშირებული გააზრება. მოსწავლეს შეუძლია:


	[bookmark: _Hlk234104266]სწავლის შედეგი
	შედეგის მიღწევის ინდიკატორები - მოსწავლეს შეუძლია
	სამიზნე ცნების მოცულობა - მოსწავლე აცნობიერებს, რომ


	(1) საქართველოს ისტორიის მოვლენა-პროცესების ანალიზი ისტორიული წყაროების საფუძველზე სხვადასხვა პერსპექტივის გათვალისწინებით
	· სხვადასხვა ტიპის წყაროს ურთიერთდაკავშირებული გამოყენება საქართველოს ისტორიის კონკრეტული მოვლენის/პროცესის დასახასიათებლად (წერილობითი წყაროები, ეპიგრაფიკული ძეგლები, ნუმიზმატიკური და არქეოლოგიური მასალა, ვიზუალური და ზეპირი წყაროები);
· ერთი და იმავე მოვლენის ამსახველი ქართული და უცხოური წყაროების შედარება სანდოობისა და შინაარსის მიხედვით (მაგ., „ქართლის ცხოვრებისა“ და უცხოელ ავტორთა ცნობების შეპირისპირება);
· საქართველოს ისტორიის წყაროების კლასიფიცირება არსებითი მახასიათებლების მიხედვით (შექმნის მიზანი, პერიოდი, ავტორის პოზიცია);
· წყაროს სანდოობის განმაპირობებელი ფაქტორების გამოკვეთა (ავტორის პერსპექტივა, ტენდენციურობა, პირველადი / მეორეული წყარო), მათ შორის, იმის გააზრება, თუ როგორ აისახება ქართველი და უცხოელი ავტორების თვალთახედვა ერთი და იმავე მოვლენის აღწერაზე;
· საკუთარი მოსაზრების დასაბუთება საქართველოს ისტორიის კონკრეტული წყაროს სანდოობასთან დაკავშირებით;
· ვარაუდის გამოთქმა - როგორ შეიცვლებოდა კონკრეტული წყაროს შინაარსი/ხასიათი ავტორის პერსპექტივის შეცვლის შემთხვევაში (მაგ., როგორ აღწერდა იმავე მოვლენას მოწინააღმდეგე მხარის მემატიანე).
	სამიზნე ცნება - „ისტორიული წყარო“ - საქართველოს წარსულის შესასწავლად ისტორიკოსები სხვადასხვა ტიპის წყაროებს იყენებენ: ნივთიერს, წერილობითს, ვიზუალურს, ზეპირს, აუდიო-ვიდეო მასალებს.

საქართველოს ისტორიის შესწავლისას განსაკუთრებული მნიშვნელობა აქვს, როგორც ქართულ წყაროებს („ქართლის ცხოვრება“, საისტორიო საბუთები, ეპიგრაფიკული ძეგლები), ისე უცხოურ (ბერძნულ-რომაულ, სომხურ, არაბულ, სპარსულ, ოსმალურ, რუსულ, ევროპულ) წყაროებს, რომლებიც ხშირად ერთსა და იმავე მოვლენას განსხვავებული პერსპექტივიდან წარმოაჩენენ.

ყველა წყარო ერთნაირად სანდო არ არის. მათზე დაყრდნობით ისტორიკოსები ხშირად განსხვავებულ დასკვნებს აკეთებენ. წყაროს სანდოობაზე მსჯელობისას ყურადღება ექცევა: ა) არის თუ არა ავტორი მოვლენების თვითმხილველი - წყარო პირველადია თუ მეორეული; ბ) ვინ არის ავტორი - რა მიზანი და მოტივაცია აქვს მას.

სამიზნე ცნება „ისტორიული წყაროს“ გათავისება საფუძველს ქმნის მომიჯნავე საგნების სამიზნე ცნებების გასააზრებლად: ქართული ენა და ლიტერატურა (სამიზნე ცნებები - „ტექსტი“, „კონტექსტი“).




	(2) საქართველოს ისტორიის ეპოქების დახასიათება/შედარება სულიერი და მატერიალური კულტურის კრიტიკული გააზრებით
	· საქართველოს ისტორიის კონკრეტული ეპოქის ერთიანი სურათის შექმნა კულტურის სხვადასხვა ელემენტის ურთიერთდაკავშირებით (მმართველობის სისტემა, სოციალური იერარქია, ხუროთმოძღვრების, მწერლობისა და ხელოვნების ძეგლები და სხვ.);
· საქართველოს ისტორიის სხვადასხვა ეპოქის/პერიოდის შედარება არსებითი ნიშან-თვისებების მიხედვით (ტექნოლოგიების დონე, რელიგიური რწმენა-წარმოდგენები, ყოველდღიური ცხოვრება და სხვ.);
· საქართველოში სხვადასხვა პერიოდში გამოყენებული დროის აღრიცხვის სისტემების (მაგ., ქორონიკონი, ქრისტიანული წელთაღრიცხვა) შედარება ერთმანეთთან და სხვა ქვეყნებში არსებულ სისტემებთან;
· საქართველოს ისტორიის პერიოდიზაციის კრიტერიუმების გამოკვეთა - რა ფაქტორებმა განაპირობა კონკრეტული ეპოქის (მაგ., „ოქროს ხანის“) გამოყოფა ცალკე პერიოდად;
· საქართველოს ისტორიის პერიოდიზაციის შედარება მსოფლიო ისტორიის პერიოდიზაციასთან - მსგავსებებისა და თავისებურებების გამოკვეთა;
· საკუთარი მოსაზრების არგუმენტირებული დასაბუთება საქართველოს ისტორიის კონკრეტული ეპოქის მახასიათებლებთან დაკავშირებით.
	სამიზნე ცნება - „დრო (ისტორიული პერიოდი)“ - ისტორია დროში მიმდინარე ცვლილებების შემსწავლელი დარგია. საქართველოში, ისტორიის სხვადასხვა ეტაპზე, ადამიანები დროის აღრიცხვის სხვადასხვა სისტემას იყენებდნენ (მათ შორის, ქორონიკონს) და გამოყოფდნენ სხვადასხვა პერიოდს ქვეყნის ისტორიაში.

საქართველოს ისტორიის პერიოდიზაცია მსოფლიო ისტორიის პერიოდიზაციის პარალელურია (პრეისტორია, ძველი ხანა, შუა საუკუნეები, ახალი და უახლესი ისტორია), თუმცა აქვს თავისებურებებიც - მაგ., XI–XIII საუკუნეების აღმავლობის ეპოქა ქართულ ისტორიოგრაფიაში „ოქროს ხანად“ არის ცნობილი. თითოეულ ეპოქაში განსხვავებული იყო საზოგადოების მოწყობა, მსოფლმხედველობა და ყოველდღიური ცხოვრება.

სამიზნე ცნების „დრო (ისტორიული პერიოდი)“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: ქართული ენა და ლიტერატურა (სამიზნე ცნება: „კონტექსტი“), მუსიკა (სამიზნე ცნება - მუსიკალური ეპოქა), ვიზუალური ხელოვნება (სამიზნე ცნება - სხვადასხვა ეპოქის, ქვეყნის, კულტურის, მიმდინარეობის, სტილის ხელოვნება), გეოგრაფია (სამიზნე ცნება - მოსახლეობა, მეურნეობა).



	(3) გეოგრაფიული გარემოსა და საქართველოს საზოგადოების განვითარების ურთიერთკავშირის ანალიზი
	· საქართველოს საზოგადოების მახასიათებლების დაკავშირება ქვეყნის/კონკრეტული რეგიონის გეოგრაფიულ-კლიმატურ პირობებთან (მაგ., მთისა და ბარის სამეურნეო-კულტურული თავისებურებები);
· საქართველოს ისტორიულ-გეოგრაფიული მხარეების შედარება ბუნებრივი პირობებისა და ისტორიული მნიშვნელობის გათვალისწინებით;
· საქართველოს კონკრეტული ტერიტორიის მნიშვნელობის ახსნა ისტორიის სხვადასხვა ეტაპზე (მაგ., შავი ზღვის სანაპირო, დარიალისა და დერბენდის გასასვლელები, თბილისი - სავაჭრო გზების კვანძი) ეკონომიკური, რელიგიური, სამხედრო-სტრატეგიული ფაქტორების გათვალისწინებით;
· არგუმენტირებული მსჯელობა საქართველოს გეოგრაფიული მდებარეობის - ევროპისა და აზიის გზაგასაყარზე ყოფნის - გავლენაზე ქვეყნის პოლიტიკურ, ეკონომიკურ და კულტურულ განვითარებაზე;
· ვარაუდის გამოთქმა,  როგორ შეიძლებოდა განვითარებულიყო საქართველოს/კონკრეტული რეგიონის ისტორია განსხვავებული გეოგრაფიული პირობების არსებობის შემთხვევაში.
	სამიზნე ცნება - „სივრცე (ტერიტორია, გარემო)“ - გეოგრაფიული გარემო მნიშვნელოვან ზეგავლენას ახდენს საზოგადოებების განვითარებაზე: განსაზღვრავს სამეურნეო საქმიანობის ტიპს, საცხოვრებელ პირობებს, კულტურის თავისებურებებს. საქართველოს მრავალფეროვანმა ლანდშაფტმა (მთა, ბარი, ზღვისპირეთი) არსებითად განაპირობა ქვეყნის სამეურნეო და კულტურული მრავალფეროვნება.

საქართველოს მდებარეობა ევროპისა და აზიის გზაგასაყარზე, საერთაშორისო სავაჭრო გზების (მათ შორის, „აბრეშუმის გზის“ განშტოებების) გასწვრივ, ქვეყანას ხან განვითარების განსაკუთრებულ შესაძლებლობებს აძლევდა, ხან კი დიდ სახელმწიფოთა დაპირისპირების ასპარეზად აქცევდა. განსხვავებულ ისტორიულ პერიოდში საქართველოს სხვადასხვა ტერიტორია იძენდა განსაკუთრებულ მნიშვნელობას სავაჭრო გზების, ბუნებრივი რესურსების, სტრატეგიული მდებარეობის ან რელიგიური/კულტურული მნიშვნელობის გამო.

სამიზნე ცნების „სივრცე (ტერიტორია, გარემო)“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: გეოგრაფია (სამიზნე ცნება - მოსახლეობა, მეურნეობა, გეოგრაფიული გარსი), მოქალაქეობა (სამიზნე ცნება - საზოგადოება).

	(4) საქართველოს ისტორიაში არსებული საზოგადოებების შედარებითი ანალიზი და მათი ტრანსფორმაციის გააზრება
	· საქართველოს ისტორიის კონკრეტული ეპოქის საზოგადოების დახასიათება მისი შემადგენელი ელემენტების (სოციალური სტრუქტურა, ღირებულებები, ნორმები) ურთიერთკავშირის გათვალისწინებით;
· საქართველოს ისტორიის სხვადასხვა ეპოქაში არსებული საზოგადოებების შედარება ცხოვრების წესის, საქმიანობისა და სოციალური მოწყობის მიხედვით (მაგ., ფეოდალური ხანისა და XIX საუკუნის საზოგადოებები);
· საქართველოში საზოგადოების ჩამოყალიბების, განვითარებისა და ტრანსფორმაციის მიზეზ-შედეგობრივი კავშირების ახსნა შიდა და გარე ფაქტორების გათვალისწინებით;
· საქართველოს განვითარებაში სხვადასხვა ეთნიკური, რელიგიური და კულტურული ჯგუფის როლის განსაზღვრა და გაცნობიერება;
· არგუმენტირებული პოზიციის ჩამოყალიბება საქართველოს საზოგადოების მახასიათებლებთან და განვითარების პროცესთან დაკავშირებით;
· ვარაუდის გამოთქმა - როგორ განვითარდებოდა ქართული საზოგადოება ისტორიის სხვადასხვა ეტაპზე უარყოფილი იდეების რეალიზების შემთხვევაში (მაგ., წარმატებული რომ ყოფილიყო ყუთლუ არსლანის დასის გამოსვლა).
	სამიზნე ცნება - „საზოგადოება“ - საქართველოს ისტორიის სხვადასხვა ეტაპზე არსებობდა სხვადასხვა ტიპის საზოგადოება. ისინი ერთმანეთისგან განსხვავდებოდნენ: ზომით, სოციალური მოწყობით (მაგ., წოდებრივი წყობა), შრომის დანაწილებით, ცხოვრების წესით, ღირებულებებითა და ნორმებით.

ქართული საზოგადოება ისტორიულად მრავალეთნიკური და მრავალკონფესიური იყო - მის განვითარებაში წვლილი სხვადასხვა თემს მიუძღვის.

საზოგადოებები დროთა განმავლობაში იცვლება, ვითარდება, გარდაიქმნება. ამ ცვლილებებს განაპირობებს, როგორც შიდა ფაქტორები (სოციალური კონფლიქტები, კულტურული ტრანსფორმაცია), ასევე, გარე ფაქტორები (ომები, მიგრაცია, კულტურული გაცვლა), რომლებიც საქართველოს ისტორიაში განსაკუთრებით მრავალფეროვნად არის წარმოდგენილი.

სამიზნე ცნების „საზოგადოება“ გათავისება მოსწავლეს დაეხმარება მომიჯნავე სამიზნე ცნებების გააზრებაში: მოქალაქეობა (სამიზნე ცნება „საზოგადოება“), გეოგრაფია (სამიზნე ცნება — მოსახლეობა, მეურნეობა).


	(5) ძალაუფლებისა და მმართველობის ფორმების კრიტიკული შეფასება საქართველოს ისტორიის სხვადასხვა კონტექსტის გათვალისწინებით
	· ძალაუფლების სიმბოლოებისა და მექანიზმების დაკავშირება საქართველოს კონკრეტული ეპოქის საზოგადოებაში გაზიარებულ ღირებულებებთან (მაგ., მეფის კურთხევის რიტუალი, სამეფო ინსიგნიები);
· საქართველოს ისტორიის სხვადასხვა ეტაპზე არსებული მმართველობის ფორმების (ერისმთავრობა, ერთიანი მონარქია, სამეფო-სამთავროები, იმპერიული მმართველობა, დემოკრატიული რესპუბლიკა, საბჭოთა სისტემა) შედარება და მათი ეფექტიანობის შეფასება;
· ქართული სახელმწიფო ინსტიტუტების (მაგ., სავაზირო, დარბაზი) ჩამოყალიბებისა და ტრანსფორმაციის მიზეზების ანალიზი;
· საქართველოს ისტორიის სხვადასხვა პერიოდში ძალაუფლებისთვის ბრძოლის თავისებურებებისა და მისი შედეგების გამოკვეთა;
· არგუმენტირებული პოზიციის ჩამოყალიბება საქართველოში არსებული მმართველობის სხვადასხვა ფორმის უპირატესობებისა და ნაკლოვანებების შესახებ;
· კრიტიკული მსჯელობა - როგორი ტიპის მმართველობა შეიძლება ყოფილიყო უფრო ეფექტური და სამართლიანი საქართველოს კონკრეტულ ისტორიულ პირობებში.
	სამიზნე ცნება „ძალაუფლება“ - ძალაუფლება არის შესაძლებლობა, ზეგავლენა მოახდინოს საზოგადოებრივ პროცესებზე. საქართველოს ისტორიის სხვადასხვა ეპოქაში იცვლებოდა ძალაუფლების წყაროები, სიმბოლოები, ლეგიტიმაციის საშუალებები და მმართველობის ფორმები - ერისმთავრობიდან და ერთიანი მონარქიიდან 1918–1921 წლების დემოკრატიული რესპუბლიკის პარლამენტურ სისტემამდე.

თანამედროვე დემოკრატიულ სახელმწიფოში ხელისუფლების წყაროა ხალხი. დემოკრატიული მმართველობა ემყარება ხელისუფლების შტოების გამიჯვნას, კანონის უზენაესობასა და მოქალაქეთა უფლებების დაცვას - ამ პრინციპების ელემენტები საქართველოს სახელმწიფოებრივი განვითარების გამოცდილებაშიც იძებნება.

სამიზნე ცნების „ძალაუფლება“ გათავისება საფუძველს ქმნის მომიჯნავე საგნების სამიზნე ცნებების გასააზრებლად: მოქალაქეობა (სამიზნე ცნება „დემოკრატია“), გეოგრაფია (სამიზნე ცნება - მოსახლეობა, მეურნეობა).

	(6) საქართველოს ისტორიის მოვლენებისა და პროცესების ინტერპრეტაცია მიზეზ-შედეგობრივი კავშირების გათვალისწინებით
	· საქართველოს ისტორიის სხვადასხვა მოვლენის/პროცესის შედარება არსებითი მახასიათებლების მიხედვით;
· საქართველოს ისტორიის მოვლენების ახსნა სხვადასხვა პერსპექტივისა და ისტორიული კონტექსტის გათვალისწინებით;
· საქართველოს ისტორიის მოვლენების მიზეზებისა და შედეგების ანალიზი ისტორიულ პიროვნებათა როლის გათვალისწინებით;
· საქართველოს ისტორიის მოვლენების მნიშვნელობის შეფასება ლოკალურ, ეროვნულ და რეგიონულ დონეზე;
· არგუმენტირებული პოზიციის ჩამოყალიბება საქართველოს ისტორიის მოვლენებთან დაკავშირებით;
· ვარაუდის გამოთქმა - როგორ შეიძლებოდა განვითარებულიყო საქართველოს ისტორია კონკრეტული მოვლენის განსხვავებულად წარმართვის შემთხვევაში (მაგ., გეორგიევსკის ტრაქტატი რომ არ დადებულიყო).
	სამიზნე ცნება - „ისტორიული მოვლენა/პროცესი“ - ისტორია არის ისტორიული მოვლენებისა და პროცესების ერთობლიობა. ყველა ისტორიულ მოვლენას აქვს გამომწვევი მიზეზი/მიზეზები და მოსდევს გარკვეული შედეგები. საქართველოს ისტორიის მოვლენები შეიძლება იყოს: პოლიტიკური, ეკონომიკური, სოციალური, კულტურული.

საქართველოს ისტორიის ზოგიერთი მოვლენის მნიშვნელობა ლოკალურია, ზოგიერთისა კი - მთელი ქვეყნისა და კავკასიის რეგიონისთვის არსებითი. ამასთან, ქვეყნის ისტორია მჭიდროდაა დაკავშირებული მსოფლიო ისტორიულ პროცესებთან. ისტორიკოსები ხშირად განსხვავებულად აფასებენ მოვლენების მნიშვნელობას, რაც განპირობებულია მათი პერსპექტივით, კვლევის მეთოდებითა და ახალი წყაროების აღმოჩენით.

სამიზნე ცნების „ისტორიული მოვლენა/პროცესი“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: მოქალაქეობა (სამიზნე ცნება „მდგრადი განვითარება“, „მონაწილეობა“), გეოგრაფია (სამიზნე ცნება - მოსახლეობა, მეურნეობა, მდგრადი განვითარება).





მსოფლიო ისტორიის სწავლის შედეგები 
საგნის -მსოფლიო ისტორია - საბაზო საფეხურის შედეგების მიღწევის/კომპეტენციების განვითარების საფუძველს ქმნის ცნებების - „ისტორიული წყარო“, „დრო (ისტორიული პერიოდი)“, „სივრცე (ტერიტორია, გარემო)“, „საზოგადოება“, „ძალაუფლება“, „ისტორიული მოვლენა/პროცესი“  - ურთიერთდაკავშირებული გააზრება. მოსწავლეს შეუძლია:


	სწავლის შედეგი
	შედეგის მიღწევის ინდიკატორები - მოსწავლეს შეუძლია
	სამიზნე ცნების მოცულობა - მოსწავლე აცნობიერებს, რომ


	(1) მსოფლიო ისტორიის მოვლენა-პროცესების ანალიზი ისტორიული წყაროების საფუძველზე სხვადასხვა პერსპექტივის გათვალისწინებით
	· სხვადასხვა ტიპის წყაროს ურთიერთდაკავშირებული გამოყენება მსოფლიო ისტორიის კონკრეტული მოვლენის/პროცესის დასახასიათებლად (წერილობითი წყაროები, არქეოლოგიური მასალა, ვიზუალური ძეგლები, ზეპირი გადმოცემები, აუდიო-ვიდეო მასალები);
· ერთი და იმავე მოვლენის ამსახველი, სხვადასხვა ქვეყანასა და კულტურაში შექმნილი წყაროების შედარება სანდოობისა და შინაარსის მიხედვით (მაგ., ბერძნულ-სპარსული ომების აღწერა ბერძენ ავტორებთან და აღმოსავლურ წყაროებში);
· მსოფლიო ისტორიის წყაროების კლასიფიცირება არსებითი მახასიათებლების მიხედვით (შექმნის მიზანი, პერიოდი, ავტორის პოზიცია);
· წყაროს სანდოობის განმაპირობებელი ფაქტორების გამოკვეთა (ავტორის პერსპექტივა, ტენდენციურობა, პირველადი / მეორეული წყარო) - მათ შორის, იმის გააზრება, თუ როგორ განაპირობებს ავტორის კულტურული და პოლიტიკური კუთვნილება მოვლენის შეფასებას (მაგ., გამარჯვებულისა და დამარცხებულის პერსპექტივა);
· საკუთარი მოსაზრების დასაბუთება მსოფლიო ისტორიის კონკრეტული წყაროს სანდოობასთან დაკავშირებით;
· ვარაუდის გამოთქმა - როგორ შეიცვლებოდა კონკრეტული წყაროს შინაარსი/ხასიათი ავტორის პერსპექტივის შეცვლის შემთხვევაში (მაგ., როგორ აღწერდა კოლონიზაციის პროცესს კოლონიზებული ხალხის წარმომადგენელი).

	სამიზნე ცნება „ისტორიული წყარო“ - კაცობრიობის წარსულის შესასწავლად ისტორიკოსები სხვადასხვა ტიპის წყაროებს იყენებენ: ნივთიერს, წერილობითს, ვიზუალურს, ზეპირს, აუდიო-ვიდეო მასალებს.

მსოფლიო ისტორიის შესწავლისას განსაკუთრებული მნიშვნელობა აქვს იმის გააზრებას, რომ სხვადასხვა ცივილიზაცია სხვადასხვა ტიპის წყაროებს ტოვებდა (ლურსმული ფირფიტები, პაპირუსები, მატიანეები, ეპოსი, ხელოვნების ძეგლები) და რომ ერთსა და იმავე მოვლენას სხვადასხვა ხალხის წყაროები ხშირად განსხვავებული, ზოგჯერ ურთიერთსაპირისპირო პერსპექტივიდან წარმოაჩენენ.

ყველა წყარო ერთნაირად სანდო არ არის. მათზე დაყრდნობით ისტორიკოსები ხშირად განსხვავებულ დასკვნებს აკეთებენ. წყაროს სანდოობაზე მსჯელობისას ყურადღება ექცევა: ა) არის თუ არა ავტორი მოვლენების თვითმხილველი - წყარო პირველადია თუ მეორეული; ბ) ვინ არის ავტორი - რა მიზანი და მოტივაცია აქვს მას.

სამიზნე ცნების - „ისტორიული წყარო“ - გათავისება საფუძველს ქმნის მომიჯნავე საგნების სამიზნე ცნებების გასააზრებლად: ქართული ენა და ლიტერატურა (სამიზნე ცნებები: „ტექსტი“, „კონტექსტი“).


	(2) მსოფლიო ისტორიის ეპოქების დახასიათება/შედარება სულიერი და მატერიალური კულტურის კრიტიკული გააზრებით
	· მსოფლიო ისტორიის კონკრეტული ეპოქის ერთიანი სურათის შექმნა კულტურის სხვადასხვა ელემენტის ურთიერთდაკავშირებით (მმართველობის სისტემა, სოციალური იერარქია, მატერიალური და სულიერი კულტურის ძეგლები და სხვ.);
· მსოფლიო ისტორიის სხვადასხვა ეპოქის/პერიოდის შედარება არსებითი ნიშან-თვისებების მიხედვით (ტექნოლოგიების დონე, რელიგიური რწმენა-წარმოდგენები, ყოველდღიური ცხოვრება და სხვ.);
· ერთსა და იმავე პერიოდში სხვადასხვა ცივილიზაციაში/რეგიონში არსებული ვითარების შედარება - სინქრონული ხედვის განვითარება (მაგ., რა ხდებოდა ერთდროულად ევროპაში, ახლო აღმოსავლეთსა და შორეულ აღმოსავლეთში);
· სხვადასხვა ცივილიზაციაში არსებული დროის აღრიცხვის სისტემების (მაგ., ქრისტიანული, ისლამური წელთაღრიცხვა) შედარება;
· მსოფლიო ისტორიის პერიოდიზაციის კრიტერიუმების გამოკვეთა - რა ფაქტორებმა განაპირობა კონკრეტული ეპოქის გამოყოფა ცალკე პერიოდად და რამდენად უნივერსალურია ევროპული პერიოდიზაცია სხვა რეგიონებისთვის;
· მსოფლიო ისტორიის კონკრეტული ეპოქის მახასიათებლების ანალიზის საფუძველზე საკუთარი მოსაზრების არგუმენტირებულად დასაბუთება.

	სამიზნე ცნება „დრო (ისტორიული პერიოდი)“ - ისტორია შეისწავლის ადამიანთა საზოგადოებების განვითარებას დროში. სხვადასხვა ცივილიზაციაში ადამიანებს განსხვავებული დამოკიდებულება ჰქონდათ დროის მიმართ: იყენებდნენ დროის აღრიცხვის სხვადასხვა სისტემას (ქრისტიანულ, ისლამურ, ჩინურ და სხვა წელთაღრიცხვებს) და განსხვავებულად ყოფდნენ საკუთარ ისტორიას პერიოდებად.

თანამედროვე ეტაპზე გავრცელებულია მსოფლიო ისტორიის დაყოფა შემდეგ პერიოდებად: პრეისტორია, ძველი მსოფლიო, შუა საუკუნეები, ახალი და უახლესი ისტორია. ეს პერიოდიზაცია ევროპული ისტორიის გამოცდილებას ეყრდნობა და მსოფლიოს სხვა რეგიონების ისტორიას ყოველთვის ზუსტად ვერ ერგება. თითოეულ ეპოქაში განსხვავებული იყო საზოგადოების მოწყობა, მსოფლმხედველობა და ყოველდღიური ცხოვრება.

სამიზნე ცნების - „დრო (ისტორიული პერიოდი)“ - გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: ქართული ენა და ლიტერატურა (სამიზნე ცნება - კონტექსტი), მუსიკა (სამიზნე ცნება - მუსიკალური ეპოქა), ვიზუალური ხელოვნება (სამიზნე ცნება - სხვადასხვა ეპოქის, ქვეყნის, კულტურის, მიმდინარეობის, სტილის ხელოვნება), გეოგრაფია (სამიზნე ცნება - მოსახლეობა, მეურნეობა).


	(3) გეოგრაფიული გარემოსა და საზოგადოებათა განვითარების ურთიერთკავშირის ანალიზი 
	· კონკრეტული ცივილიზაციის/საზოგადოების მახასიათებლების დაკავშირება რეგიონის გეოგრაფიულ-კლიმატურ პირობებთან (მაგ., „სამდინარე ცივილიზაციები“ - ეგვიპტე, შუამდინარეთი, ძველი ინდოეთი, ძველი ჩინეთი);
· სხვადასხვა გეოგრაფიული სივრცის შედარება ბუნებრივი პირობებისა და ისტორიული მნიშვნელობის გათვალისწინებით (მაგ., ხმელთაშუაზღვისპირეთი, სტეპი, ოკეანისპირეთი);
· კონკრეტული ტერიტორიის/რეგიონის მნიშვნელობის ახსნა ისტორიის სხვადასხვა ეტაპზე ეკონომიკური, რელიგიური, სამხედრო-სტრატეგიული ფაქტორების გათვალისწინებით (მაგ., „აბრეშუმის გზა“, ხმელთაშუა ზღვის აუზი, ბოსფორ-დარდანელის სრუტეები);
· არგუმენტირებული მსჯელობა გეოგრაფიული პირობების გავლენაზე ცივილიზაციათა აღმოცენების, სავაჭრო გზების ჩამოყალიბებისა და გეოგრაფიული აღმოჩენების პროცესში;
· ვარაუდის გამოთქმა - როგორ შეიძლებოდა განვითარებულიყო კონკრეტული ქვეყნის/რეგიონის ისტორია განსხვავებული გეოგრაფიული პირობების არსებობის შემთხვევაში.

	სამიზნე ცნება - „სივრცე (ტერიტორია, გარემო)“ - გეოგრაფიული გარემო მნიშვნელოვან ზეგავლენას ახდენს საზოგადოებების განვითარებაზე: განსაზღვრავს სამეურნეო საქმიანობის ტიპს, საცხოვრებელ პირობებს, კულტურის თავისებურებებს. უძველესი ცივილიზაციები სწორედ ხელსაყრელ ბუნებრივ პირობებში - დიდი მდინარეების ხეობებში - აღმოცენდა.

განსხვავებულ ისტორიულ პერიოდში მსოფლიოს სხვადასხვა რეგიონი იძენდა განსაკუთრებულ მნიშვნელობას სავაჭრო გზების, ბუნებრივი რესურსების, სტრატეგიული მდებარეობის ან რელიგიური/კულტურული მნიშვნელობის გამო - ხმელთაშუა ზღვის აუზიდან „აბრეშუმის გზამდე“, ხოლო დიდი გეოგრაფიული აღმოჩენების შემდეგ - საზღვაო სავაჭრო მაგისტრალებამდე. სივრცის ათვისებამ და სავაჭრო გზების გადანაცვლებამ არაერთხელ შეცვალა მსოფლიოს რეგიონთა ძალთა ბალანსი.

სამიზნე ცნების სივრცე (ტერიტორია, გარემო) გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: გეოგრაფია (სამიზნე ცნება - მოსახლეობა, მეურნეობა, გეოგრაფიული გარსი), მოქალაქეობა (სამიზნე ცნება - საზოგადოება).


	(4) მსოფლიო ისტორიაში არსებული სხვადასხვა ტიპის საზოგადოების შედარებითი ანალიზი და მათი ტრანსფორმაციის გააზრება
	· მსოფლიო ისტორიის კონკრეტული საზოგადოების დახასიათება მისი შემადგენელი ელემენტების (სოციალური სტრუქტურა, ღირებულებები, ნორმები) ურთიერთკავშირის გათვალისწინებით;
· სხვადასხვა ცივილიზაციისა და ეპოქის საზოგადოებების შედარება ცხოვრების წესის, საქმიანობისა და სოციალური მოწყობის მიხედვით (მაგ., ანტიკური პოლისი და აღმოსავლური დესპოტია; შუა საუკუნეების ფეოდალური და ინდუსტრიული ეპოქის საზოგადოებები);
· საზოგადოებათა ჩამოყალიბების, განვითარებისა და ტრანსფორმაციის მიზეზ-შედეგობრივი კავშირების ახსნა (მაგ., ნეოლითური რევოლუცია, ურბანიზაცია, ინდუსტრიალიზაცია);
· ხალხთა მიგრაციების, კულტურული გაცვლისა და ცივილიზაციათა ურთიერთგავლენის როლის განსაზღვრა საზოგადოებების განვითარებაში;
· არგუმენტირებული პოზიციის ჩამოყალიბება კონკრეტული საზოგადოების მახასიათებლებთან და განვითარების პროცესთან დაკავშირებით;
· ვარაუდის გამოთქმა - როგორ განვითარდებოდა საზოგადოება ისტორიის სხვადასხვა ეტაპზე უარყოფილი იდეების რეალიზების შემთხვევაში (მაგ., წარმატებული რომ ყოფილიყო სპარტაკის აჯანყება).
	სამიზნე ცნება „საზოგადოება“ - კაცობრიობის ისტორიაში მრავალი ტიპის საზოგადოება არსებობდა - მონადირე-შემგროვებელთა ჯგუფებიდან თანამედროვე ინდუსტრიულ და ციფრულ საზოგადოებებამდე. ისინი ერთმანეთისგან განსხვავდებოდნენ: ზომით, სოციალური მოწყობით, შრომის დანაწილებით, ცხოვრების წესით, ღირებულებებითა და ნორმებით.

საზოგადოებები დროთა განმავლობაში იცვლება - ვითარდება, გარდაიქმნება. ამ ცვლილებებს განაპირობებს როგორც შიდა ფაქტორები (სოციალური კონფლიქტები, კულტურული ტრანსფორმაცია, ტექნოლოგიური პროგრესი), ასევე, გარე ფაქტორები (ომები, მიგრაცია, კულტურული გაცვლა). კაცობრიობის ისტორიაში რამდენიმე გარდამტეხმა პროცესმა (ნეოლითური რევოლუცია, ინდუსტრიული რევოლუცია) საზოგადოებათა მოწყობა ძირეულად შეცვალა.

სამიზნე ცნების - „საზოგადოება“ - გათავისება მოსწავლეს დაეხმარება მომიჯნავე სამიზნე ცნებების გააზრებაში: მოქალაქეობა (სამიზნე ცნება საზოგადოება), გეოგრაფია (სამიზნე ცნება - მოსახლეობა, მეურნეობა).


	(5) ძალაუფლებისა და მმართველობის ფორმების კრიტიკული შეფასება მსოფლიო ისტორიის სხვადასხვა კონტექსტის გათვალისწინებით
	· ძალაუფლების სიმბოლოებისა და მექანიზმების დაკავშირება კონკრეტულ საზოგადოებაში გაზიარებულ ღირებულებებთან (მაგ., ფარაონის ღვთაებრივი სტატუსი, იმპერატორის კულტი, გვირგვინი და სკიპტრა);
· მსოფლიო ისტორიის სხვადასხვა ეტაპზე არსებული მმართველობის ფორმების შედარება და მათი ეფექტიანობის შეფასება (აღმოსავლური დესპოტია, ანტიკური დემოკრატია და რესპუბლიკა, იმპერია, ფეოდალური მონარქია, აბსოლუტიზმი, კონსტიტუციური მმართველობა, ტოტალიტარული რეჟიმები, თანამედროვე დემოკრატია);
· სახელმწიფო ინსტიტუტების (მაგ., ათენის სახალხო კრება, რომის სენატი, პარლამენტი) ჩამოყალიბებისა და ტრანსფორმაციის მიზეზების ანალიზი;
· სხვადასხვა ისტორიულ პერიოდში ძალაუფლებისთვის ბრძოლის თავისებურებებისა და მისი შედეგების გამოკვეთა (დინასტიური ომები, რევოლუციები, სახალხო მოძრაობები);
· არგუმენტირებული პოზიციის ჩამოყალიბება მმართველობის სხვადასხვა ფორმის უპირატესობებისა და ნაკლოვანებების შესახებ;
· კრიტიკული მსჯელობა - როგორი ტიპის მმართველობა შეიძლება იყოს უფრო ეფექტური და სამართლიანი კონკრეტულ ისტორიულ პირობებში.
	სამიზნე ცნება - „ძალაუფლება“ - ძალაუფლება გულისხმობს შესაძლებლობას, ზეგავლენა მოახდინოს საზოგადოებრივ პროცესებზე. მსოფლიო ისტორიის სხვადასხვა ეპოქასა და ცივილიზაციაში იცვლებოდა ძალაუფლების წყაროები (ღვთაებრივი ლეგიტიმაცია, ტრადიცია, სამხედრო ძალა, ხალხის ნება), სიმბოლოები და მმართველობის ფორმები - აღმოსავლური დესპოტიიდან და ანტიკური დემოკრატიიდან თანამედროვე კონსტიტუციურ სახელმწიფომდე.

თანამედროვე დემოკრატიულ სახელმწიფოში ხელისუფლების წყაროა ხალხი. დემოკრატიული მმართველობა ემყარება ხელისუფლების შტოების გამიჯვნას, კანონის უზენაესობასა და მოქალაქეთა უფლებების დაცვას - პრინციპებს, რომლებიც ხანგრძლივი ისტორიული განვითარების (ანტიკური დემოკრატია, „თავისუფლებათა დიდი ქარტია“, განმანათლებლობა, დემოკრატიული რევოლუციები) შედეგად ჩამოყალიბდა.

სამიზნე ცნების „ძალაუფლება“ გათავისება საფუძველს ქმნის მომიჯნავე საგნების სამიზნე ცნებების გასააზრებლად: მოქალაქეობა (სამიზნე ცნება „დემოკრატია“), გეოგრაფია (სამიზნე ცნება - „მოსახლეობა, მეურნეობა“).



	(6) მსოფლიო ისტორიის მოვლენებისა და პროცესების ინტერპრეტაცია მიზეზ-შედეგობრივი კავშირების გათვალისწინებით
	· მსოფლიოს სხვადასხვა რეგიონში მიმდინარე მოვლენების ურთიერთკავშირის ჩვენება, აგრეთვე, საქართველოს ისტორიულ განვითარებაზე მათი გავლენის გააზრება (მაგ., ჯვაროსნული ლაშქრობები, მონღოლთა იმპერიის ექსპანსია, მსოფლიო ომები);
· მსოფლიო ისტორიის სხვადასხვა მოვლენის/პროცესის შედარება არსებითი მახასიათებლების მიხედვით (მაგ., სხვადასხვა ეპოქის იმპერიები, რევოლუციები);
· მსოფლიო ისტორიის მოვლენების ახსნა სხვადასხვა პერსპექტივისა და ისტორიული კონტექსტის გათვალისწინებით, მათ შორის, სხვადასხვა ხალხისა და კულტურის თვალთახედვით;
· მსოფლიო ისტორიის მოვლენების მიზეზებისა და შედეგების ანალიზი ისტორიულ პიროვნებათა როლის გათვალისწინებით;
· ისტორიული მოვლენების მნიშვნელობის შეფასება ლოკალურ, რეგიონულ და გლობალურ დონეზე;
· არგუმენტირებული პოზიციის ჩამოყალიბება მსოფლიო ისტორიის მოვლენებთან დაკავშირებით;
· ვარაუდის გამოთქმა - როგორ შეიძლებოდა განვითარებულიყო ისტორია კონკრეტული მოვლენის განსხვავებულად წარმართვის შემთხვევაში (მაგ., რომ არ დაწყებულიყო პირველი მსოფლიო ომი).
	სამიზნე ცნება „ისტორიული მოვლენა/პროცესი“ - ისტორია მოიცავს ადამიანთა წარსულში მიმდინარე მოვლენებს, პროცესებსა და მათ ურთიერთკავშირებს. ყველა ისტორიულ მოვლენას აქვს გამომწვევი მიზეზი/მიზეზები და მოსდევს გარკვეული შედეგები. მოვლენები შეიძლება იყოს: პოლიტიკური, ეკონომიკური, სოციალური, კულტურული და ა.შ.

ზოგიერთი მოვლენის მნიშვნელობა გლობალურია - ის მთელი კაცობრიობის განვითარებაზე ახდენს გავლენას (მაგ., დამწერლობის გამოგონება, დიდი გეოგრაფიული აღმოჩენები, ინდუსტრიული რევოლუცია, მსოფლიო ომები), ზოგიერთის კი - ლოკალური ან რეგიონული. ისტორიის მსვლელობაში მსოფლიოს რეგიონები სულ უფრო მჭიდროდ უკავშირდება ერთმანეთს, რის გამოც ერთ რეგიონში მომხდარი მოვლენა სხვა რეგიონების განვითარებაზეც აისახება. 

ისტორიკოსები ხშირად განსხვავებულად აფასებენ მოვლენების მნიშვნელობას, რაც განპირობებულია მათი პერსპექტივით, კვლევის მეთოდებითა და ახალი წყაროების აღმოჩენით.

სამიზნე ცნების „ისტორიული მოვლენა/პროცესი“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: მოქალაქეობა (სამიზნე ცნება „მდგრადი განვითარება“, „მონაწილეობა“), გეოგრაფია (სამიზნე ცნება - „მოსახლეობა,“ „მეურნეობა“, „მდგრადი განვითარება„).




საშუალო საფეხური
სწავლის შედეგები:
საგნის საშუალო საფეხურის შედეგების მიღწევის/კომპეტენციების განვითარების საფუძველს ქმნის ცნებების - „ისტორიული წყარო“, „დრო (ისტორიული პერიოდი)“, „სივრცე (ტერიტორია, გარემო)“, „საზოგადოება“, „ძალაუფლება“, „ისტორიული მოვლენა/პროცესი“ - ურთიერთდაკავშირებული გააზრება. მოსწავლეს შეუძლია:

	შედეგის მიღწევის ინდიკატორები - მოსწავლეს შეუძლია
	სამიზნე ცნების მოცულობა − მოსწავლე აცნობიერებს, რომ

	(1) ისტორიული წყაროების გამოყენება საქართველოს ისტორიის შესასწავლად და განსხვავებული პერსპექტივების დასანახად და გასააზრებლად
	· სხვადასხვა ტიპის წყაროს (წერილობითი, ვიზუალური, მატერიალური, ზეპირი, აუდიო-ვიდეო) გამოყენება საქართველოს ისტორიის კონკრეტული თემის შესასწავლად - მისი განვითარების სხვადასხვა ეპოქის წარმოსაჩენად;
· საქართველოს ისტორიის წყაროების კლასიფიცირება მათი ტიპის, შექმნის ადგილის, პერიოდისა და თემატიკის მიხედვით (მაგ., ქართული ნარატიული წყაროები, საისტორიო საბუთები, ეპიგრაფიკული ძეგლები, უცხოური წყაროები საქართველოს შესახებ);
· წყაროს სანდოობის შეფასება (ავტორის ვინაობა, მიზანი, თვითმხილველობა, შექმნის დრო და ადგილი);
· ერთი და იმავე მოვლენის ამსახველი განსხვავებული, მათ შორის, ქართული და უცხოური წყაროების შედარება, მსგავსება-განსხვავებების იდენტიფიცირება და ახსნა;
· მსჯელობა იმის შესახებ, როგორ შეიცვლებოდა წყაროს შინაარსი ავტორის განსხვავებული პერსპექტივის შემთხვევაში (მაგ., როგორ წარმოაჩენს ერთსა და იმავე მოვლენას ქართველი მემატიანე და მოწინააღმდეგე სახელმწიფოს ისტორიკოსი).
	სამიზნე ცნება „ისტორიული წყარო“ – წარსულის შესახებ ინფორმაციას სხვადასხვა ტიპის წყაროებიდან ვიღებთ. ყველა წყარო ერთნაირად სანდო არ არის, ამიტომ ისტორიკოსები მათ კრიტიკულად აფასებენ. წყაროს შეფასებისას, რომელ ეპოქასა თუ რეგიონსაც უნდა ეხებოდეს ის, მნიშვნელოვანია გავითვალისწინოთ: ვინ არის ავტორი და რა მიზანი აქვს მას; არის თუ არა ავტორი მოვლენების თვითმხილველი; რა ჟანრს მიეკუთვნება წყარო.

ეს კრიტერიუმები თანაბრად ვრცელდება როგორც ქართულ ნარატიულ წყაროებზე (მაგ., მემატიანეთა თხზულებებზე), ისე უცხოურ წყაროებზე, რომლებიც საქართველოს მეზობელ და შორეულ ხალხებთან კავშირში წარმოაჩენენ. ერთსა და იმავე მოვლენას განსხვავებული წყაროები სხვადასხვანაირად წარმოაჩენენ, რაც ისტორიკოსებს საშუალებას აძლევს, მრავალმხრივად, სხვადასხვა პერსპექტივის შეჯერებით შეისწავლონ საქართველოს წარსული.


სამიზნე ცნების „ისტორიული წყარო“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: ქართული ენა და ლიტერატურა (სამიზნე ცნება: „ტექსტი“, „კონტექსტი“).

	(2) საქართველოს ისტორიის ეპოქების თავისებურებების გააზრება და პერიოდიზაციის გაცნობიერება
	· საქართველოს ისტორიის კონკრეტული ეპოქის თავისებურებების გაანალიზება მისი ძირითადი მახასიათებლების მიხედვით (მსოფლმხედველობა, სოციალური სტრუქტურა, პოლიტიკური მოწყობა, ტექნოლოგიური განვითარება);
· კონკრეტული თემის (მაგ., ეკონომიკური ურთიერთობები, რელიგია და განათლება, მმართველობის ფორმები) განვითარების ანალიზი საქართველოს ისტორიის სხვადასხვა პერიოდის მაგალითზე - ცვლილებების, მსგავსებებისა და განსხვავებების გამოსაყოფად;
· საქართველოს ისტორიაში მიმდინარე ტენდენციების იდენტიფიცირება და გაანალიზება სხვადასხვა ეპოქაში (მაგ., ურბანიზაცია, ძალაუფლების ცენტრალიზაცია, კულტურული ცვლილებები);
· ერთი ისტორიული პერიოდის ფარგლებში სხვადასხვა თემის ურთიერთდაკავშირება და ანალიზი (მაგ., ეკონომიკისა და სოციალური სტრუქტურის კავშირი; საგარეო ვითარებისა და კულტურული განვითარების მიმართება);
· მსჯელობა საქართველოს ისტორიის პერიოდიზაციისა და მსოფლიო ისტორიის პერიოდიზაციის მიმართებაზე - საერთო ლოგიკისა და თავისებურებების გამოკვეთით.

	სამიზნე ცნება „დრო (ისტორიული პერიოდი)“ - ისტორიკოსები წარსულს პერიოდებად ანუ ეპოქებად ყოფენ - ამ პროცესს პერიოდიზაცია ეწოდება. პერიოდიზაცია გვეხმარება, რომ ისტორიის უწყვეტი დინება უფრო გასაგებ, ერთმანეთისგან გამიჯნულ მონაკვეთებად აღვიქვათ. ეპოქებად დაყოფისას ისტორიკოსები მხედველობაში იღებენ რამდენიმე ძირითად ნიშანს: საზოგადოების მოწყობას, გაბატონებულ მსოფლმხედველობასა და ღირებულებებს, ასევე ტექნოლოგიური განვითარების დონეს.

საქართველოს ისტორიის პერიოდიზაცია - უძველესი ხანა, ანტიკური პერიოდი, შუა საუკუნეები, ახალი და უახლესი ისტორია - ძირითადად, იმავე სქემას მიჰყვება, რომელსაც მსოფლიო ისტორიის შესწავლისას იყენებენ. ეს არ არის შემთხვევითი: მსგავსი ეპოქები მსოფლიოს სხვადასხვა კუთხეში ხშირად საერთო ან მსგავს ისტორიულ პროცესებს ასახავს, თუმცა ყოველ რეგიონში თავისი დროითი საზღვრებითა და თავისებურებებით ვლინდება. თითოეულ ეპოქას თავისი უნიკალური მახასიათებლები აქვს, რომლებიც მას წინა და მომდევნო პერიოდებისგან განასხვავებს.

სამიზნე ცნების „დრო (ისტორიული პერიოდი)“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: ქართული ენა და ლიტერატურა (სამიზნე ცნება: „კონტექსტი“), მუსიკა (სამიზნე ცნება - „მუსიკალური ეპოქა“), ვიზუალური ხელოვნება (სამიზნე ცნება - „სხვადასხვა ეპოქის, ქვეყნის, კულტურის, მიმდინარეობის, სტილის ხელოვნება“), გეოგრაფია (სამიზნე ცნება - „მოსახლეობა, მეურნეობა“).

	(3) გეოგრაფიული გარემოს როლის გააზრება და შეფასება საქართველოს ისტორიულ განვითარებაში
	· საქართველოს საზოგადოების სტრუქტურისა და მახასიათებლების დაკავშირება ქვეყნის/კონკრეტული მხარის გეოგრაფიულ და კლიმატურ პირობებთან (მაგ., მთისა და ბარის სამეურნეო-კულტურული თავისებურებები);
· საქართველოს გეოგრაფიული მდებარეობის მნიშვნელობის შეფასება სხვადასხვა ისტორიულ პერიოდში (სავაჭრო გზები, სტრატეგიული მდებარეობა, დიდ სახელმწიფოთა ინტერესების გადაკვეთა);
· საქართველოს ისტორიულ-გეოგრაფიული მხარეებისა და მეზობელი რეგიონების შედარება ბუნებრივი პირობებისა და ისტორიული მნიშვნელობის მიხედვით;
· მსჯელობა იმის შესახებ, როგორ განსაზღვრავდა გეოგრაფიული გარემო საქართველოს ეკონომიკურ საქმიანობას (ვაჭრობა, სოფლის მეურნეობა, ხელოსნობა) და კულტურულ კონტაქტებს აღმოსავლეთისა და დასავლეთის სამყაროებთან;

	სამიზნე ცნება „სივრცე (ტერიტორია, გარემო)“ – გეოგრაფიული გარემო მნიშვნელოვან გავლენას ახდენს საზოგადოების განვითარებაზე. საქართველოს მდებარეობა კავკასიაში, აღმოსავლეთისა და დასავლეთის გზაჯვარედინზე, განსაზღვრავდა მის ეკონომიკურ, კულტურულ და პოლიტიკურ განვითარებას.
სწორედ ამ მდებარეობის გამო საქართველო მსოფლიო მასშტაბის პროცესების ნაწილი იყო: მის ტერიტორიაზე გადიოდა საერთაშორისო სავაჭრო მაგისტრალები (მათ შორის, „აბრეშუმის გზის“ განშტოებები), რომლებიც ევროპასა და აზიას აკავშირებდა; აქვე იკვეთებოდა დიდი იმპერიების - რომის, ბიზანტიის, სპარსეთის, ოსმალეთისა და რუსეთის  ინტერესები. სხვადასხვა ისტორიულ პერიოდში საქართველოს ტერიტორიის მნიშვნელობა იცვლებოდა სავაჭრო გზების გადანაცვლებისა თუ სტრატეგიული ვითარების ცვლილების კვალდაკვალ.

სამიზნე ცნების „სივრცე (ტერიტორია, გარემო)“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: გეოგრაფია (სამიზნე ცნება - მოსახლეობა, მეურნეობა, გეოგრაფიული გარსი), მოქალაქეობა (სამიზნე ცნება - მდგრადი განვითარება).

	(4) საქართველოს ისტორიის სხვადასხვა ეპოქაში არსებული საზოგადოებების სტრუქტურის, სოციალური და კულტურული თავისებურებების გაცნობიერება და შეფასება
	· საქართველოს ისტორიის კონკრეტული ეპოქის საზოგადოების დახასიათება მისი შემადგენელი ელემენტების მიხედვით (სოციალური ფენები, ღირებულებები, ყოველდღიური ცხოვრება და სხვ.);
· საქართველოს სხვადასხვა ეპოქის საზოგადოებების შედარება ძირითადი სტრუქტურული, სოციალური და კულტურული მახასიათებლების მიხედვით (მაგ., წოდებრივი საზოგადოება და თანამედროვე სამოქალაქო საზოგადოება);
· იმ ფაქტორების ახსნა, რომლებმაც განაპირობა ქართული საზოგადოების ცვლილებები და განვითარება ისტორიის სხვადასხვა ეპოქაში (შიდა სოციალური პროცესები, ომები, მიგრაცია, კულტურული გაცვლა, მოდერნიზაცია);
· ეთნიკური, რელიგიური და კულტურული მრავალფეროვნების როლის გაცნობიერება და შეფასება საქართველოს საზოგადოების განვითარებაში.
	სამიზნე ცნება „საზოგადოება“ - უძველესი დროიდან თანამედროვე პერიოდამდე საზოგადოება მუდმივად იცვლებოდა. საქართველოს სხვადასხვა ეპოქის საზოგადოებები ერთმანეთისგან განსხვავდებოდნენ სოციალური ფენების სტრუქტურით, ცხოვრების წესით, ღირებულებებითა და მსოფლმხედველობით.

ეს ცვლილებები არ მიმდინარეობდა იზოლირებულად: საქართველო, როგორც სხვადასხვა ცივილიზაციისა და სავაჭრო-კულტურული გზების გზაჯვარედინზე მდებარე ქვეყანა, მუდმივ ურთიერთგავლენაში იყო მეზობელ სამყაროებთან. საქართველო ყოველთვის მრავალეთნიკური და მრავალკულტურული სივრცე იყო - აქ სხვადასხვა ეთნიკური და რელიგიური თემი თანაცხოვრობდა, გავლენას ახდენდა ერთმანეთზე და წვლილი შეჰქონდა ქვეყნის განვითარებაში.

სამიზნე ცნების „საზოგადოება“ გათავისება მოსწავლეს დაეხმარება მომიჯნავე სამიზნე ცნებების გააზრებაში: მოქალაქეობა (სამიზნე ცნება „საზოგადოება“), გეოგრაფია (სამიზნე ცნება - მოსახლეობა, მეურნეობა).

	(5) ძალაუფლების ფორმებისა და მმართველობის სისტემების ევოლუციის გააზრება საქართველოს ისტორიაში



	· საქართველოს ისტორიაში არსებული მმართველობის სხვადასხვა ფორმის (ერისმთავრობა, ერთიანი მონარქია, სამეფო-სამთავროები, იმპერიული მმართველობა, დემოკრატიული რესპუბლიკა, საბჭოთა სისტემა, თანამედროვე დემოკრატია) თავისებურებების განხილვა და შედარება;
· სხვადასხვა ეპოქის მმართველობის სისტემებისა და ძალაუფლების სიმბოლოების (მაგ., სამეფო ინსიგნიები, მეფის კურთხევის რიტუალი, სახელმწიფო სიმბოლიკა) შედარება;
· საერო და საეკლესიო ხელისუფლების ურთიერთობის ანალიზი საქართველოს ისტორიის სხვადასხვა ეტაპზე;
· ძალაუფლების ცენტრალიზაციისა და დეცენტრალიზაციის პროცესების ახსნა და ანალიზი (მაგ., ერთიანი მონარქიის ჩამოყალიბება, ფეოდალური დაქუცმაცება, სამეფო-სამთავროებად დაშლა);
· მოსაზრების ჩამოყალიბება მმართველობის ეფექტიანობისა და სამართლიანობის შესახებ საქართველოს ისტორიის სხვადასხვა ეპოქისა და სისტემის მაგალითზე.
	სამიზნე ცნება „ძალაუფლება“ - ძალაუფლება არის შესაძლებლობა, გავლენა მოახდინო საზოგადოებისა და სახელმწიფოს განვითარებაზე. საქართველოს ისტორიის მანძილზე ძალაუფლების ფორმები მუდმივად იცვლებოდა. ეს ცვლილებები საერთო ისტორიულ ლოგიკას მიჰყვებოდა: ტომობრივი გაერთიანებებიდან მონარქიამდე, ფეოდალური დანაწილებიდან ცენტრალიზებულ სახელმწიფომდე, იმპერიული მმართველობიდან დემოკრატიულ რესპუბლიკამდე.

ამ ევოლუციის მნიშვნელოვანი ეტაპები იყო ქართული სახელმწიფო ინსტიტუტების (მაგ., სავაზირო, დარბაზი) ჩამოყალიბება, საერო და საეკლესიო ხელისუფლების თანამშრომლობა-დაპირისპირება და 1918–1921 წლების დემოკრატიული რესპუბლიკის გამოცდილება. თანამედროვე დემოკრატიულ სახელმწიფოებში ხელისუფლების წყარო ხალხია, რაც კაცობრიობის ხანგრძლივი პოლიტიკური განვითარების შედეგია.

სამიზნე ცნების „ძალაუფლება“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: მოქალაქეობა (სამიზნე ცნება „დემოკრატია“), გეოგრაფია (სამიზნე ცნება - „მოსახლეობა, მეურნეობა“).

	(6) საქართველოს ისტორიის მოვლენების/პროცესების ანალიზი და შეფასება, გამორჩეული პიროვნებების როლის გააზრება ისტორიაში
	· საქართველოს ისტორიის მოვლენის/პროცესის მიზეზებისა და შედეგების ახსნა ქვეყნის შიდა ვითარებისა და საერთაშორისო კონტექსტის გათვალისწინებით;
· მნიშვნელოვანი ბრძოლებისა და კონფლიქტების შეფასება საქართველოს სახელმწიფოებრიობისა და დამოუკიდებლობისთვის ბრძოლის კონტექსტში;
· გამორჩეული ისტორიული პიროვნებების, მმართველების, სარდლების, რეფორმატორების, საზოგადო და კულტურის მოღვაწეების წვლილის შეფასება ქართული სახელმწიფოსა და საზოგადოების განვითარებაში;
· საქართველოს ისტორიის მოვლენის მნიშვნელობის გაცნობიერება და შეფასება, როგორც თანადროული, ისე დღევანდელი პერსპექტივიდან - ამ შეფასებების შედარება და განსხვავების ახსნა;
· ვარაუდის გამოთქმა - როგორ განვითარდებოდა საქართველოს ისტორია მოვლენების განსხვავებული მსვლელობის შემთხვევაში.
	სამიზნე ცნება „ისტორიული მოვლენა / პროცესი“ – საქართველოს ისტორია მოიცავს მნიშვნელოვან მოვლენებსა და პროცესებს: სახელმწიფოს გაერთიანებასა და დაშლას, ბრძოლას დამოუკიდებლობისთვის, კულტურულ აღორძინებას, უცხოელთა ბატონობასა და განთავისუფლებას. ეს პროცესები არ მიმდინარეობდა იზოლირებულად - ისინი ხშირად მსოფლიო ისტორიის უფრო ფართო მოვლენების (იმპერიათა აღზევება და დაცემა, დიდი სამხედრო თუ კულტურული ეპოქები, განმათავისუფლებელი მოძრაობები) ნაწილი ან მათი უშუალო შედეგი იყო.
ამ პროცესებში მნიშვნელოვანი როლი გამორჩეულ ისტორიულ პიროვნებებს - მმართველებს, სარდლებს, რეფორმატორებსა და საზოგადო მოღვაწეებს - ეკუთვნით. ისტორიული მოვლენების შეფასება შესაძლებელია როგორც თანადროული, ისე თანამედროვე პერსპექტივიდან - ეს მიდგომა განსაკუთრებით მნიშვნელოვანია საქართველოს ისტორიის შესწავლისას.

სამიზნე ცნების „ისტორიული მოვლენა/პროცესი“ გათავისება მოსწავლეს დაეხმარება მომიჯნავე საგნების სამიზნე ცნებების გააზრებაში: საზოგადოებრივი მეცნიერებები (სამიზნე ცნება — „საზოგადოებრივი მოვლენა/პროცესი“), საბუნებისმეტყველო მეცნიერებები (სამიზნე ცნება - „მდგრადობა და ცვლილება“).

